avgitt effekt
Store norske leksikon,Realfag,Fysikk,Fysikk
Avgitt effekt er i fysikken det samme som avgitt energi per tidsenhet som leveres av en maskin eller et apparat. Avgitt effekt blir også kalt ytelse. SI-enheten for effekt er watt (W). På større installasjoner er det vanlig å bruke multippelenhetene kilowatt (kW) eller megawatt (MW).
Eksempler: For en elektrisk generator er avgitt effekt den elektriske effekten som leveres til kraftnettet. For en motor er avgitt effekt den mekaniske effekten som motoren yter. Tidligere ble motorens ytelse oppgitt i antall hestekrefter (hk), men skal nå angis i målenheten watt. For en forsterker er avgitt effekt den elektriske effekten som avgis fra forsterkerutgangen til for eksempel en høyttaler. For et et varmeanlegg er avgitt effekt den varmeeffekten som anlegget avgir.  For et solcellepanel er avgitt effekt den elektriske effekten som til enhver tid produseres i solcellepanelet. Da dette varierer over døgnet, blir avgitt effekt ofte brukt i betydningen watt peak, som er den avgitte elektriske effekten som produseres i solcellepanelet under standardiserte testforhold. Les mer i Store norske leksikon effekt energi installert effekt indikert effekt